《次韵范景文莺字早字二首》
元代·方回

深衣讲儒业，羽衣学仙道。
变性欲变衣，又谓田衣好。
三叉路口人，左右惑忧抱。
不如从我游，一醉玉山倒。
美岂无苏小，富亦有王老。
谁能一斗间，百篇挺华藻。
范侯诗酒流，观国声誉早。
睥睨蛉蜾豪，百万可一扫。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。